धीमी ओवर गति के कारण श्रीलंकाई टीम पर जुर्माना  
श्रीलंका क्रिकेट टीम पर इंग्लैंड के साथ खेले गए तीसरे और अंतिम टेस्ट मैच के दौरान धीमी ओवर गति के कारण जुर्माना लगाया गया है।
श्रीलंका क्रिकेट टीम पर इंग्लैंड के साथ खेले गए तीसरे और अंतिम टेस्ट मैच के दौरान धीमी ओवर गति के कारण जुर्माना लगाया गया है। बारिश से बाधित मैच का कोई परिणाम नहीं निकल सका। मैच के चौथे दिन श्रीलंकाई टीम ने गेंदबाजी के दौरान धीमा खेल दिखाया। इसे लेकर कप्तान कुमार संगकारा पर मैच फीस का 40 फीसदी और बाकी खिलाड़ियों पर 20 फीसदी जुर्माना लगाया गया।  आईसीसी के इलीट पैनल के मैच रेफरी एलन हर्स्ट ने कहा कि श्रीलंकाई टीम ने निर्धारित समय में दो ओवर कम फेंके। श्रीलंकाई टीम ने आईसीसी द्वारा लगाए गए जुर्माने को स्वीकार कर लिया। इस कारण इस मामले की कोई सुनवाई नहीं हुई। तीन मैचों की टेस्ट श्रृंखला में इंग्लैंड ने 1-0 से जीत दर्ज की। इंग्लिश टीम ने कार्डिफ में खेला गया पहला मैच पारी के अंतर से जीता था जबकि लॉर्ड्स में खेला गया दूसरा टेस्ट मैच भी बिना किसी नतीजे के समाप्त हुआ था।